Document ID: /roh_data/filtered/fineweb-2-filterrobots_roh.jsonl.gz/620

En Svizra avran las 42 meglras destillarias da vinars lur portas per il public. Trais da questas destillarias èn en il Grischun. Il public po sagiar pliras sorts da vinars e products culinarics sco per exempel fondue da Whisky u liongias da trester. L’idea è da sensibilisar la glieud per questa tradiziun e cultura ritga.
Mintga regiun ha si'atgna puma e sias atgnas ervas ed uschia era vinars tut spezial e destillarias specificas. Ina destillaria tut speziala è en la Val Puschlav a Brusio. Ella è ina da las paucas che dastga producir grappa en Svizra. Grappa è in destillat extraordinari. Il num grappa è in num protegì e sto vegnir producì cun trester d’iva da l’Italia.
Pietro Misani è viticultur e brischavinars a Brusio. Sias vignas èn paucs kilometers davent da Brusio però da l’autra vart dal cunfin svizzer en la Vuclina (I). Uschia è el in dals paucs brischavinars svizzers che dastga far grappa en Svizra.